section_heading: Povijest
paragraph_text: Otok je bio naseljen već u pretpovijesti. Konstantin Porfirogenet naziva ga u 10. stoljeću Ez; u srednjem vijeku i kasnije bio u posjedu zadarskih plemića i građana. ''Župna crkva sv. Petra'' u Velom Ižu spominje se od 14. st., ali nije sačuvana u prvobitnom obliku. Sačuvan je dvorac zadarske obitelji Canagietti; dvorac obitelji Fanfogna, sagrađen prvobitno u romaničkom stilu, ali kasnije pregrađivan, pretvoren je u 19. st. u školu. Iznad luke, navrh sela Malog Iža je predromanička crkvica (iz 11. st.) kružnog oblika s polukružnom apsidom; njoj je u 17. st. prigrađen pravokutni brod. Nedaleko od nje je utvrđeni dvorac. Kod Iža se 1604. odvila bitka između uskoka i Mletaka.